**Lyra Catherine McKee** (31. maaliskuuta 1990 Belfast, Pohjois-Irlanti, Yhdistynyt kuningaskunta – 18. huhtikuuta 2019 Londonderry, Pohjois-Irlanti, Yhdistynyt kuningaskunta) oli pohjoisirlantilainen toimittaja, joka käsitteli paljon oman sukupuolensa kokemuksia Pohjois-Irlannin levottomuuksissa. Hän kirjoitti useisiin lehtiin, ja hänellä oli kustannussopimus Faber and Faberin kanssa. McKee ammuttiin kuoliaaksi hänen olleessaan raportoimassa Londonderryssä syntyneitä uusia levottomuuksia.

Elämäkerta
----------

### Koulusta toimittajaksi

Lyra McKee syntyi vuonna 1990, ja hän oli nuorin Joan McKeen kuudesta lapsesta. Hän vietti nuoruutensa ensimmäiset vuodet Cliftonville Roadilla, joka oli Pohjois-Irlannin levottomuuksien vaarallisimpia alueita.

Lyra McKee oli 14-vuotias koululainen, kun hän perusti oman sanomalehtensä. Hän kertoi myöhemmin, että hänen kiinnostuksensa kirjoittamiseen alkoi jo pienenä. McKee opiskeli Birminghamin yliopistossa digitaalista journalismia, mutta hän jätti maisterinopintonsa kesken.

Lähdettyään yliopistosta McKee perusti Muckraker Report -verkkosivun, johon hän pystyi kirjoittamaan pidempään tutkittuja artikkeleita. McKeen ensimmäinen kirjoitus julkaistiin vuonna 2013, ja se käsitteli Pohjois-Irlannin ainoata raiskauskriisikeskusta ja sen pyrkimyksiä etsiä rahoitusta toiminnalleen. Hän kertoi myöhemmin keränneensä materiaalia artikkeliin viiden vuoden ajan.

### Kansainvälinen huomio

McKee sai kansainvälistä huomiota vuonna 2014, kun hänen kirjeensä 14-vuotiaalle itselleen levisi verkossa. Kirje julkaistiin myöhemmin myös lyhytelokuvana. Siinä McKee kertoo muun muassa siitä, miltä homoseksuaalisuutensa salaaminen tuntui. McKee oli katolinen ja oli kuullut homoseksuaalisuuden olevan syntiä. Hän kuvailee kirjeessä näitä tuntemuksia ja itsemurhan harkitsemisesta. Hän kuvailee myös intohimoaan kirjoittamiseen.

McKeen kirjoituksia julkaistiin kirjeen saaman huomion jälkeen useissa julkaisuissa, kuten *Belfast Telegraphissa*, *BuzzFeedissä*, *Mosaic Sciencessä* ja *Private Eyessä*. Vuonna 2016 *Forbes*-lehti valitsi hänet 30 merkittävän alle 30-vuotiaan eurooppalaisen journalistin listalleen. *The Irish Timesissä* hänet nostettiin puolestaan vuonna 2019 kymmenen nousevan irlantilaiskirjailijan luetteloon.

McKee joukkorahoitti ensimmäisen kirjansa *Angels With Blue Faces*, jossa hän tutkii väliaikaisen IRA:n vuonna 1981 tekemää pohjoisirlantilaisen papin ja poliitikon Robert Bradfordin murhaa. Teos herätti myös isojen kustantamoiden huomion. McKee teki vuonna 2018 Faber and Faberin kanssa sopimuksen kahden kirjan julkaisemisesta. Ensimmäisen kirjan *The Lost Boys* oli tarkoitus ilmestyä vuonna 2020. Se käsittelee Pohjois-Irlannin levottomuuksissa kadonneita kahdeksaa poikaa.

### Kuolema

McKee oli huhtikuussa 2019 raportoimassa Londonderryn väkivaltaisuuksia, kun hänet ammuttiin kuoliaaksi. Todistajien mukaan naamioitunut asemies ampui kohti poliiseja, joiden läheisyydessä oli myös toimittajia ja sivullisia. McKee kuljetettiin ammuskelun jälkeen poliisin Land Roverilla Altnagelvinin aluesairaalaan, missä hän kuoli vammoihinsa.

Poliisi kutsui ampumistapausta pian sen jälkeen terrorismiksi ja aloitti murhatutkinnat. Uusi IRA -järjestö myönsi muutaman päivän päästä osallisuutensa murhaan ja esitti "vilpittömän anteeksipyyntönsä". Järjestön mukaan McKeen ampuja oli tähdännyt poliiseja, mutta luoti oli kuitenkin osunut lähellä vihollisjoukkoja eli poliiseja seissyttä McKeetä. 52-vuotias Paul McIntyre sai helmikuussa 2020 syytteen McKeen murhasta.

Kuolemanjälkeiset julkaisut
---------------------------

Faber and Faber julkaisi vuonna 2020 antologian *Lyra McKee: Lost, Found, Remembered*, jossa on McKeen aiemmin julkaisemattomia kirjoituksia. Kirjan tarkoitus on antaa McKeen hengen elää tämän omien kirjoitusten kautta. Faber and Faber ilmoitti julkaisun yhteydessä myös, että yhtiö käy edelleen läpi McKeen kesken jäänyttä teosta *The Lost Boys* tämän perheen kanssa.

Lähteet
-------

1. 1 2  Lyra McKee obituary: Journalist cut down in her prime by dissident republicans  27.4.2019. The Irish Times. Viitattu 13.11.2020. (englanniksi)
2. 1 2 3 4 5 6  Picheta, Rob: She dedicated herself to covering Northern Ireland. Murdered investigative journalist 'tirelessly pursued the truth' *CNN*.  19.4.2019. Cable News Network. Viitattu 19.4.2019. (englanniksi)
3. ↑  Brooks, Katie: Tributes paid to former Birmingham student Lyra McKee shot dead in Derry *BirminghamLive*.  19.4.2019. Viitattu 19.4.2019. (englanniksi)
4. ↑  Doyle, Martin: Best of Irish: 10 rising stars of Irish writing *The Irish Times*.  15.3.2019. Viitattu 19.4.2019. (englanniksi)
5. 1 2  Carroll, Rory & Greenfield, Patrick: Northern Irish police call for peace in name of killed journalist *The Guardian*.  19.4.2019. Guardian News & Media Limited. Viitattu 19.4.2019. (englanniksi)
6. ↑  Young, Connla: New IRA admits murder of journalist Lyra McKee and offers 'sincere apologies'  23.4.2019. The Irish News. Viitattu 13.11.2020. (englanniksi)
7. ↑  Paul McIntyre charged with Lyra McKee murder  12.2.2020. The Belfast Telegraph. Viitattu 13.11.2020. (englanniksi)
8. ↑  Lyra McKee anthology published just days before her first anniversary *IrishCentral*.  2.4.2020. Irish Studio LLC. Viitattu 13.11.2020. (englanniksi)

Aiheesta muualla
----------------

* Kuvia tai muita tiedostoja aiheesta **Lyra McKee** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Yhdysvallat

 |

 |